Leeu-aanval: Sy dood het mense op hul knieë gebringFoto: Phillip Bruwer. Kristian Prinsloo, wat die dag ná sy 12de verjaardag dood is nadat ŉ driejarige leeumannetjie hom aangeval het, se verhaal “het duisende mense aangeraak en op hul knieë gebring”. Honderde mense het Woensdag by die Lewende Woord Centurion-gemeente bymekaar gekom om eer aan Kristian te bring, kort nadat hy vroeër die dag in die Pretoria-Oos-begraafplaas te ruste gelê is. “Alhoewel ons baie hartseer is, is die gebeure hier om Kristian se lewe en vreugde vir die lewe te vier,” het Kristian se pa, Herman Prinsloo (47), aan familie, vriende, skoolmaats en besorgdes gesê wat meer as die helfte van die kerk vol gesit het. Voor in die kerk, langs pastoor Wouter van der Merwe wat die herdenkingsdiens gelei het, het ŉ groot foto van Kristian tussen blommeruikers en kerse gestaan. Herman het na dié foto van ŉ glimlaggende Kristian gewys en gesê: “As jy daai smile sien, kan jy nie hartseer wees nie. Ons vier sy lewe; dit is wat hy sou wou gehad het.” Kristian se skoolmaats, geklee in die kenmerkende grys-en-vlootblou skoolklere van Laerskool Louis Leipoldt waar hy in graad 6 was, het die voorste ry van een van die blokke vol gesit, met Kristian se familie, waaronder sy ma, Adri (47), en ouma, Marie Strydom, in die voorste ry van een van die ander blokke. Cor en Alet Vos, Strydom se boesemvriende op wie se landgoed die ongeluk op 8 April plaasgevind het, het agter die Prinsloo-egpaar gesit en al die verrigtinge bygewoon om eer te betoon. Die Vos-egpaar en Prinsloo-egpaar het mekaar getroos toe hulle erg emosioneel geraak het terwyl aanbiddingsmusiek gespeel het en foto’s van Kristian op groot skerms vertoon is. In die foto’s wat gewys is sien ŉ mens die heeltyd hoe Kristian met rooi wangetjies glimlag. Sy liefde vir die buitelewe, natuur, diere, motorfietse en robotte is duidelik sigbaar, soos wat Herman vroeër aan Maroela Media gesê het. “Kristian Josef Armand Prinsloo is op 25 April 2005 gebore en is op 26 April 2017 oorlede. Hierdie besonderse seun was ons kind, kleinkind en maatjie,” lui die inleiding van sy begrafnisbrief. “Kristian se roeping op aarde was groot en die volle omgang daarvan sal ons nooit kan bereken nie. Hierdie merkwaardige jong man het duisende mense se hartsnare geroer om weer opreg na God te soek. Van sy skool tot op Facebook het mense van reg oor die wêreld die troonkamer van God binnegegaan om vir hom en sy familie te bid. “Deur sy verhaal het hy Christene van mense gemaak. Hy was ŉ Josef wat in ŉ put moes beland om ŉ volk te voed. Jesus het ŉ seun se vyf broodjies en twee visse geneem en daarmee duisende mense gevoed en het ook die bietjie wat Kristian gehad het gebruik om duisende mense geestelik te voed. “Deur sy lewe en selfs deur sy dood, het Kristian bewys dat ons hoop buite onsself lê. Ons weet die trane wat ons vandag moet stort, sal eendag weggevee word. Ons sal bly staan in ons geloof, al verstaan ons nie alles nie. Ons kies Abba Vader se wil bo ons eie. “Kristian – ons gaan jou mis. Jy was meer as kosbaar. Ons sal sorg dat die goeie dinge wat jy in ons geplant het, vrug sal dra en dat jy eendag trots sal wees op hoe ons dit gebruik het. Jy sal vir altyd omring word deur liefde in ons harte totdat ons jou weer sien.” Herman het ná die diens aan Maroela Media gesê hulle koester steeds geen kwade gevoelens teen die leeu se eienaars nie en versoek steeds dat die leeu nie van kant gemaak word nie. Volgens Carel Bothma, Herman se vriend, is dit net so ’n moeilike tyd vir die Vos-gesin en hy het hulle seën toegewens. “Kristian het voor hulle oë grootgeword. Hy was soos ŉ kleinseun vir hulle,” het hy gesê. Die verrigtinge is afgesluit deur honderde blou ballonne met briefies in die lug te laat opgaan, “waar Kristian nou veilig in Jesus se arms is,” volgens Adri se afskeidsboodskap. Lees alle vorige berigte oor Kristian Prinsloo op Maroela Media.